༈ །།ཁ་ཆར་བྱང་ཆུབ་སེམས་དཔའ་བསོད་ནམས་རྒྱལ་མཚན་ལ་བསྟོད་པ།། ༄། །ན་མོ་གུ་རཱ་ཝེ། རྨད་བྱུང་བསོད་ནམས་ཆེན་པོའི་དགེ་ལེགས་ཀྱི། །རྒྱལ་བ་གཉིས་པ་རིན་ཆེན་བཟང་པོ་ཡི། །ཆོས་ཀྱི་རྒྱལ་སྲིད་སྐྱོང་བའི་མཚན་ལྡན་པ། །མཁན་པོ་ཆེན་པོའི་ཞབས་ལ་གསོལ་བ་འདེབས། །ཀུན་སྤྱོད་རྣམ་དག་བསོད་ནམས་སོག་པའི་ཞིང་། །གཞན་ཕན་ལྷུན་གྲུབ་རྒྱལ་བ་ཀུན་གྱི་སྲས། །ཟུང་འཇུག་མཚན་མ་མེད་པའི་ཐུགས་མངའ་བ། །བསྟན་པའི་མངའ་བདག་ཞབས་ལ་གསོལ་བ་འདེབས། །སྔོན་གོམས་དབང་གི་ཏིང་འཛིན་ཉེས་པས་དབེན། །གནང་བཀག་མཁྱེན་པས་བཅས་ལ་མི་འདའ་ཞིང་། །དུལ་བའི་དཔལ་གྱིས་འགྲོ་འདི་འདུལ་མཁས་པ། །གནས་བརྟན་ཆེན་པོའི་ཞབས་ལ་གསོལ་བ་འདེབས། །བདག་བདེའི་དོན་དུ་དག་པའི་ཞིང་ཡང་སྤོང་། །གཞན་བདེའི་དོན་དུ་མནར་མེད་བར་ཡང་འཇུག །བདག་གཞན་བརྗེ་བའི་ལམ་ལ་དབང་འབྱོར་པའི། །རྒྱལ་སྲས་ཆེན་པོའི་ཞབས་ལ་གསོལ་བ་འདེབས། །མཐོང་བའི་མོད་ལ་དྭང་བ་འདྲེན་པའི་སྐུ། །རིང་དུ་བསྟེན་ན་དངོས་སུ་གྲུབ་ཀུན་གྱི་གཞི། །ཇི་ཙམ་བརྟག་ཀྱང་ཡོན་ཏན་ཕུང་པོ་ཅན། །མཚུངས་མེད་བླ་མའི་ཞབས་ལ་གསོལ་བ་འདེབས། །མཚན་བཅས་མཚན་མ་མེད་པའི་རྣལ་འབྱོར་གྱིས། །བདེ་སྟོང་ཆེན་པོའི་དཔལ་ལ་རྟག་རོལ་ཞིང་། །གང་ཤར་ལྷ་སྐུར་གཟིགས་པའི་དཔལ་ཡོན་ཅན། །ཁྱབ་བདག་རྡོ་རྗེ་འཆང་ལ་གསོལ་བ་འདེབས། །སྲིད་དང་ཞི་བའི་དཔལ་འབྱོར་གྱིས་མཐོ་བའི། །ཆེན་པོ་རྣམས་ཀྱི་གཙུག་གི་ནོར་བུ་ལ། །ཞབས་ཀྱི་རྡུལ་ཕྲེང་རྟག་པར་ངལ་གསོ་བའི། །སྲིད་གསུམ་འགྲོ་བའི་མགོན་ལ་གསོལ་བ་འདེབས། །རིགས་ཅན་རྣམས་ལ་རང་རང་རྗེས་མཐུན་པའི། །ཐེག་པས་རྒྱུད་སྦྱངས་སྔགས་གཞུང་ཟབ་མོའི་དོན། །ལེགས་པར་བཤད་པས་རྒྱལ་བའི་བསྟན་པ་ལ། །ལྷག་པར་བྱ་བ་མཛད་ལ་གསོལ་བ་འདེབས། །དག་པའི་ཞིང་གཞན་སྐལ་བཟང་གདུལ་བྱའི་ཚོགས། །ལྷག་པར་དགོངས་ཚེ་རྗེ་བཙུན་རྡོ་རྗེ་འཆང་། །ཀུན་དགའི་མཚན་ཅན་དཀྱིལ་འཁོར་འཁོར་ལོར་བཅས། །མངོན་སུམ་གཟིགས་ནས་གཤེགས་ལ་གསོལ་བ་འདེབས། །དེ་ཚེ་བརྒྱ་བྱིན་ཞུ་ཡི་གུར་ཁང་དུ། །དྲི་ཞིམ་སྤོས་དང་ཡིད་འོང་རོལ་མོའི་སྒྲ། །ནམ་མཁའ་འགེངས་བྱེད་དཔའ་བོ་རྣལ་འབྱོར་མས། །ཁྱོད་ཞབས་གུས་པས་བསྟེན་ལ་གསོལ་བ་འདེབས། །སྒྱུ་མའི་སྐུ་ཉིད་མཁའ་ལ་གཤེགས་ནུས་ཀྱང་། །ཞབས་རྡུལ་ལེན་རྣམས་དོན་ཡོད་བྱ་བའི་ཕྱིར། །སྐུ་གདུང་རིང་སྲེལ་རྣམ་འཕྲུལ་བརྒྱ་ཕྲག་རྣམས། །འགྲོ་བའི་དཔལ་དུ་ཤར་ལ་གསོལ་བ་འདེབས། །དེ་ལྟར་ཁྱོད་ལ་གསོལ་བ་བཏབ་པ་ལ། །སྐྱེ་བ་ཀུན་དུ་ཁྱེད་ཞབས་གུས་བསྟེན་ཅིང་། །ཕན་མཛད་ཐུགས་རྗེ་ལྡན་པའི་བསྟན་པ་ལ། །རབ་ཏུ་བྱུང་ཞིང་ཁྲིམས་ལ་གནས་གྱུར་ཅིག །མ་གྱུར་འགྲོ་བའི་སྡུག་བསྔལ་རྒྱུ་བཅས་ཀུན། །གཅིག་ཏུ་གུས་པས་རང་ལ་ལེན་བྱེད་ཅིང་། །བདག་གི་ཕན་བདེའི་དངོས་པོ་ཅི་མཆིས་པ། །མ་རྣམས་ཀུན་ལ་སོ་སོར་སྨིན་གྱུར་ཅིག །དེ་ནས་ཐེག་མཆོག་སྟོན་པའི་བླ་མ་ལ། །དྲི་མེད་དབང་དང་རྣམ་དག་རྒྱུད་སྡེའི་དོན། །ལེགས་པར་མནོས་ནས་རིམ་གཉིས་རྣལ་འབྱོར་གྱིས། །དཔལ་ལྡན་རྡོ་རྗེ་འཛིན་པའི་ས་ཐོབ་ཤོག །ཅེས་བྱ་བ་འདི་ནི་དམ་པ་དེ་ཉིད་ཀྱི་ཞབས་རྡུལ་སྤྱི་བོས་བླངས་པ། དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས། ཨེ་ཝཾ་ཆོས་ལྡན་གྱི་དགོན་པར་སྦྱར་བའོ།། །།མངྒ་ལཾ།།